- Jeg er ikke på vej nogen steder hen. Sådan lyder det fra det nordjysk valgte folketingsmedlem Susanne Zimmer, efter at hendes partifælle i gruppen Frie Grønne, Uffe Elbæk, fredag meddelte, at han vender tilbage til Alternativet. Susanne Zimmer blev i 2019 nyvalgt til Folketinget på et af de fem mandater, som Alternativet opnåede. I marts 2020 forlod hun imidlertid sammen med Uffe Elbæk og to andre partifæller partiet. Siden blev hun en del af partiet Frie Grønne - og det bliver hun ved med at være: - Uffe har længe stået et andet sted end mig, så det overrasker mig ikke så meget, at han går, siger hun. Men du er jo sådan set valgt som kandidat for Alternativet af nordjyske vælgere. Spiller det slet ingen rolle? - I dag er klima- og biodiversitets-krisen blevet betydeligt alvorligere, og jeg mener, der er brug for en kritisk røst som Frie Grønne, der taler det grønne og klimaets sag på en helt anden måde end Alternativet, som jo en stor del af tiden stemmer sammen med regeringen, siger Susanne Zimmer. Efter Uffe Elbæks farvel udgør hun sammen med Sikandar Siddique Frie Grønnes folketingsgruppe.Partiet stiller op til et kommende folketingsvalg. I Nordjylland møder man med to kandidater. Udover Susanne Zimmer er det jurastuderende Esra Ocak.

Opsummering:
Det nordjyske folketingsmedlem Susanne Zimmer bliver i Frie Grønne og er kandidat for partiet i Nordjylland ved det kommende folketingsvalg.